INDEXO

**[[akciju sabiedrība|IPAS]] "INDEXO"** ir Latvijas ieguldījumu pārvaldes uzņēmums. Tas ir dibināts 2017. gadā. Uzņēmuma birojs ir Rīgā.

Uzņēmums klientiem piedāvā 2. un 3. pensiju līmeņa plānus. 2024. gada oktobrī tam bija vairāk nekā 135 tūkstoši klientu un vairāk nekā 1 miljardu eiro aktīvu pārvaldībā.
Uzņēmumam pieder:
* AS "INDEXO Banka";
* AS "Indexo Atklātais Pensiju Fonds";
* AS *INDEXO Real Estate Fund* (49,9 %);
* SIA *Provendi asset management AIFP* (49 %).

IPAS "INDEXO" akcijas tiek kotētas *[[Nasdaq Riga]]* biržas Oficiālajā sarakstā (kods *IDX1R*). Lielākie akcionāri (2022. gada decembrī): SIA *PERFECT MATCH* (8,44 %), SIA "VSCAP" (6,45 %, īpašnieks Valdis Siksnis).

## Vēsture
2017. gada 10. janvārī uzņēmums SIA "DVH" dibināja akciju sabiedrību "INDEXO", lai klientiem piedāvātu pensiju fondus ar zemākām pārvaldes izmaksām nekā bankas un uzlabotu pensiju plānu atdevi. SIA "DVH" īpašnieki bija SIA *Perfect Match* (40 %, pieder Igaunijas pilsonim Henrikam Karmo), SIA "VSCAP" (30 %, piederēja Valdim Siksim), un Druvis Mūrmanis (30 %). 2017. gada 16. maijā Finanšu un kapitāla tirgus komisijas padome izsniedza "INDEXO" licenci ieguldījumu pārvaldes pakalpojumu sniegšanai ar pamatdarbību valsts fondēto pensiju shēmas līdzekļu pārvaldīšanā. 24. maijā uzņēmums tika pārreģistrēts par ieguldījumu pārvaldes akciju sabiedrību IPAS "INDEXO". 3. jūlijā uzņēmums sāka darbu valsts fondēto pensiju līmenī. Pirmajā darbības mēnesī pensiju kapitālā tas piesaistīja 13,5 miljonus eiro.

2020. gada 13. jūnijā tika dibināts meitas uzņēmums AS "Indexo Atklātais Pensiju Fonds".
2021. gada 21. janvārī "INDEXO" paziņoja, ka Finanšu un kapitāla tirgus komisija ir izsniegusi privātā pensiju fonda jeb pensiju 3. līmeņa darbības licenci.

2022. gada 31. janvārī "INDEXO" paziņoja, ka plāno otrā ceturkšņa beigās īstenot sākotnējo publisko piedāvājumu, kotējot akcijas biržā *[[Nasdaq Riga]]*, lai piesaistītu investīcijas bankas izveidei. Akciju sākotnējais publiskais piedāvājums ilga no 28. jūnija līdz 11. jūlijam, uzņēmumam piesaistot 7,49 miljonus eiro. Akciju kotēšana biržā Baltijas Oficiālajā sarakstā sākās 15. jūlijā.

2022. gada 2. novembrī tika dibināta alternatīvā investīciju fondu pārvaldes sabiedrība SIA "INDEXO AIFP", starp tā akcionāriem bija "INDEXO" (49 %).
24. novembrī "INDEXO AIFP" dibināja meitas uzņēmumu AS "Indexo Real Estate Fund" nekustamā īpašuma fonda pārvaldei.
2022. gada decembrī "INDEXO" iesniedza pieteikumu Finanšu un kapitāla tirgus komisijā bankas licences saņemšanai. 19. decembrī tika reģistrēts meitas uzņēmums AS "IDX1R", ko vēlāk plānots attīstīt par "INDEXO" banku.
2023. gada 21. augustā SIA "INDEXO AIFP" nomainīja nosaukumu uz SIA "Provendi asset management AIFP".
Lai veidojamā banka saņemtu licenci, bija nepieciešams piesaistīt papildu kapitālu 12,5 miljonu eiro apmērā, tādēļ 2023. gada 11. decembrī sākās parakstīšanās uz "INDEXO" jaunajām akcijām.
2024. gada 3. janvārī "INDEXO" paziņoja, ka jaunajā akciju emisijā ir piesaistījusi 9,011 miljonus eiro.
2024. gada 15. maijā Eiropas Centrālā banka pieņēma lēmumu izsniegt kredītiestādes licenci AS "IDX1R", ko 20. maijā pārdēvēja par AS "INDEXO Banku".
"INDEXO Banka" darbu sāka 2024. gada 28. augustā. 2025. gada maijā banka uzsāka hipotekāro kreditēšanu.
2025. gada 11. jūlijā INDEXO paziņoja, ka iegādāsies pensiju pārvaldes uzņēmumu IPAS "Vairo".

2025. gada 6. augustā tika izplatīta ziņa, ka INDEXO plāno izteikt brīvprātīgo akciju atpirkšanas piedāvājumu nebanku kreditēšanas uzņēmuma AS ''DelfinGroup'' akcionāriem.

## Atsauces

## Ārējās saites
* INDEXO
* INDEXO Real Estate Fund